

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-651-С/20-1, О.С.

Датум: 04.12.2020. године

**МИЛЕНКО ГАЈИЋ**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 30.11.2020. године запримила је захтјев од стране директора Казнено-поправног завода Бијељина Миленка Гајића, за давање мишљења о постојању сукоба интереса за обављање послова директора Казнено-поправног завода Бијељина и обављања функције одборника у Скупштини града Бијељина.

Сходно наведеном, Републичка комисија за утврђивање сукоба интереса у органима власти Републике Српске, даје следеће мишљење:

Чланом 12. Закона о извршењу кривичних и прекршајних санкција Републике Српске („Сл. гласник РС“, бр. 63/18) прописано је да су установе за извршење кривичних и прекршајних санкција посебне установе у саставу и под непосредним надзором Министарства.

Законом о спречавању сукоба интереса у органима власти Републике Српске („Сл. гласник РС“, бр. 73/08 и 52/14) јавне установе *a priori* нису третиране, самим тим лице може да буде директор Казнено-поправног завода и да обавља функцију одборника у јединици локалне самоуправе.

Сходно томе, не постоји сукоб интереса нити неспојивост у обављању послова директора Казнено-поправног завода Бијељина и обављања функције одборника у Скупштини града Бијељина.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, неће бити у сукобу интереса одборник у скупштини општине/града који истовремено обавља функцију директора јавне установе, с тим да на сједницама скупштине општине/града не смије гласати уколико се буде одлучивало о било којем питању који се односи на ту јавну установу и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

Посебно наглашавамо да изабрани представници не смију користити јавну функцију за личну добит или добит лица које је са њима повезано, а у вези чланом 4. тачка г) Закона о спречавању сукоба интереса у органима власти Републике Српске којим је прописано да се чланом породице сматрају брачни или ванбрачни друг изабраног представника, дијете, усвојилац, усвојеник и дијете брачног друга (пасторак/пасторка).

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Миленко Гајић
2. У спис предмета;
3. а. А